Document ID: 31996D0335

Komisjoni otsus,
8. mai 1996,
millega kehtestatakse kosmeetikavahendite koostisainete nimekiri ja ühine nomenklatuur
(EMPs kohaldatav tekst)
(96/335/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 1976. aasta direktiivi 76/768/EMÜ kosmeetikavahendeid käsitlevate liikmesriikide õigusaktide ühtlustamise kohta, [1] mida on muudetud komisjoni direktiiviga 95/34/EÜ, [2] eriti selle artiklit 5a ja artikli 7 lõiget 2,
olles nõu pidanud kosmeetika teaduskomiteega
ning arvestades, et:
kosmeetikavahendite koostisainete nimekirjas peab üks jagu käsitlema parfüüme ja nende lähteaineid ning teine jagu muid aineid;
selles nimekirjas peab olema iga koostisaine identifitseerimiseks vajalik teave, eeskätt keemiline nimetus, INCI- (endine CTFA-), Ph. Eur.- (Euroopa Farmakopöa), INN- ja IUPAC- nimetus, EINECS/ELINCS-, CAS- ja värvainete indeksi (Colour Index) number ja direktiivi 76/768/EMÜ artikli 7 lõikes 2 mainitud üldnimetus, samuti koostisaine otstarve ning vajaduse korral ka kasutuspiirangud ja -tingimused ning etiketile trükitavad hoiatused;
peale selle, et kõnesolev nimekiri peab andma vajalikku teavet kosmeetikavahendite koostisainete kohta, tuleb seda nimekirja käsitleda seoses direktiivi 76/768/EMÜ artikli 6 lõikes 1 kehtestatud nõudega, mille kohaselt tuleb 1. jaanuarist 1997 turule viidavatele kosmeetikavahenditele ja/või nende pakendile märkida toote otstarve ning koostisainete loetelu;
kavandatav nimekiri peab olema kosmeetikavahendite koostisainete etiketile märkimiseks piisavalt täielik;
see nimekiri peab siiski olema soovituslik ega tohi endast kujutada kosmeetikavahendites lubatud koostisainete loetelu;
seda nimekirja tuleb regulaarselt ajakohastada;
ühine koostisainete nomenklatuur võimaldab aineid identifitseerida tänu ühe ja sellesama nimetuse kasutamisele kõikides liikmesriikides ja tagab, et olenemata kosmeetikavahendite ostmise kohast ühenduses saavad tarbijad hõlpsasti ära tunda aineid, mida neil on soovitatud vältida (näiteks allergia tõttu);
INCI-nimetused (INCI - International Nomenclature Cosmetic Ingredient) vastavad nendele nõuetele kõige paremini, sest nad on suhteliselt lihtsad ja rahvusvaheliselt juba kasutusel;
käesolevas otsuses ettenähtud meetmed on kooskõlas kosmeetikavahendite kaubanduse tehniliste tõkete kõrvaldamist käsitlevate direktiivide tehnika arenguga kohandamise komitee seisukohaga,
ON VASTU VÕTNUD KÄESOLEVA OTSUSE:
Artikkel 1
Käesolevaga võetakse vastu direktiivi 76/768/EMÜ artiklis 5a ettenähtud ning käesoleva otsuse lisas esitatud kosmeetikavahendite koostisainete nimekiri.
Artikkel 2
Kõnealusesse nimekirja kuuluvad INCI-nimetused (INCI - International Nomenclature Cosmetic Ingredient) moodustavad ühise nomenklatuuri direktiivi 76/768/EMÜ artikli 7 lõike 2 tähenduses.
Brüssel, 8. mai 1996

Labels: 3
19
1